Aigües de Sagunt repara una acumulació de residus fecals en un edifici de Baladre
30 de novembre 2017

![](/media/etjmj11e/07-2017-11-28-photo-00000006-c.jpg)  
Estat de l'immoble abans de les reparacions.  
  

Aigües de Sagunt repara d'ofici els problemes en la xarxa de sanejament que han causat l'acumulació d'aigües fecals en un edifici d'habitatges socials de Baladre. La finca està gestionada per l'Entitat d'Infraestructures de la Generalitat (EIGE), que ja va realitzar una labor de manteniment en el local afectat en gener d'enguany.

L'alcalde de Sagunt, Quico Fernández, ha explicat la necessitat d'actuar en este immoble. **“Sabem que l'obligació de resoldre estos problemes és dels propis veïns, però d'una banda la dificultat econòmica dels veïns, en el sentit que es tracta de vivendes que moltes són de l’EIGE, i d'altra banda en alguns casos la impossibilitat material de resoldre la qüestió de la manera reglamentària ens ha aconsellat actuar puntualment per evitar esta molèstia recurrent”**.

L'alcalde ha ressaltat que intentaran resoldre esta incidència **“sempre que siga urgent, però tenint en compte que són els veïns els que han de solucionar els seus propis problemes. Jo crec que és una demanda dels veïns que hem resolt en un cas, i que evidentment forma part també de les nostres obligacions quan no són resoltes per la via ordinària”**.

També ha resaltat que es tracta d’un problema sanitari i de salubritat. A més d'esta actuació, Fernández ha recordat que fa unes setmanes va tindre lloc una reunió entre l'Ajuntament i representants de veïns de Baladre en la qual estos van plantejar al consistori els principals problemes del barri.

**“Estem escometent les demandes que els veïns ens van plantejar, com la major presència policial, un tema que és recurrent i sobre el qual nosaltres tenim la mateixa opinió: Baladre, Bajovías i Almardà mereixen una presència policial més regular i més visible per les problemàtiques que tenen estos barris. En el cas de Baladre perquè és un barri que ha notat especialment la crisi i en el qual hi ha una major conflictivitat, igual que passa en el cas de Bajovías”**, ha dit l'alcalde.

També s'ha referit a la dificultat d'actuar sobre determinats problemes del barri, ja que **“en Baladre hi ha algunes zones que són de propietat privada, zones que aparentment són públiques i que en este model d'urbanització són zones privades, on nosaltres tenim certes limitacions a l'hora d'entrar, però que així i tot estem intentant solucionar-ho”**. D'altra banda, Fernández ha comentat altres millores que s'estan realitzant pel que fa a neteja i obres de manteniment.

El passat dia 14 l'alcalde va visitar les oficines de Promoció Econòmica i Serveis Socials de Baladre per comprovar el funcionament dels plans que l'Ajuntament de Sagunt està duent a terme en eixes dos àrees.

*   [](http://www.facebook.com/sharer.php?u=https://aytosagunto.es/va/actualitat/aigues-de-sagunt-repara-una-acumulacio-de-residus-fecals-en-un-edifici-de-baladre/ "Facebook")
*   [](http://twitter.com/share?url=https://aytosagunto.es/va/actualitat/aigues-de-sagunt-repara-una-acumulacio-de-residus-fecals-en-un-edifici-de-baladre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aigues-de-sagunt-repara-una-acumulacio-de-residus-fecals-en-un-edifici-de-baladre/ "Linked In")
*   [](mailto:?body=https://aytosagunto.es/va/actualitat/aigues-de-sagunt-repara-una-acumulacio-de-residus-fecals-en-un-edifici-de-baladre/)